Imtella' Mejju 15, 2021 - Aġġornata 15 Ta' Mejju, 2021 5:54pm Rapport: Daphne Cassar "Maleth" hu l-isem tal-proġett li għall-ewwel darba fl-istorja se jikkonsolida l-preżenza ta' Malta permezz ta' riċerka biomedika li se ssir fl-istazzjon spazjali internazzjonali. Il-proġett qed jitmexxa mill-Professur Joseph Borg flimkien ma' tim ta' riċerkaturi mill-Università ta' Malta. Hu qal li r-riċerka biomedika fl-ispazju se tkun ċċentrata fuq kampjuni li ttieħdu minn ġrieħi li żviluppaw pazjenti li għandhom il-kundizzjoni tad-dijabetè. Qal li l-kampjuni se jintbagħtu f'kapsula mill-bażi tan-NASA fil-Kennedy Space Center f'Cape Carnaval, fi Florida fit-tmintax ta' Awwissu u jdumu fl-ispazju għal madwar xahar u nofs. Il-kapsola se jkollha wkoll card bi tpinġijiet u messaġġi li t-tfal jixtiequ jibgħatu fl-ispazju. "Il-bniedem m'huwiex maħluq biex ikun jew jgħix fl-ispazju għalissa però l-fatt li inti tingħat kampjuni jew tessuti fl-ispazju, diġà l-ambjent ta hemmhekk m'huwiex normali u joħloq ċertu stress jew harrassment fuq il-materjal mela allura ċertu affarijeit li ma jidhrux evidenti fid-dinja, fl-ispazju se jkunu amplifikati ħafna iktar u għalhekk għalina, l-ispazju huwa wkoll bħala għodda". Il-Professur Borg qal li għall-proġett kkollaboraw ma' entitajiet u kumpaniji fosthom mas-servizzi ta' applikazzjonijiet spazjali bbażati fil-Belġu, ir-Research, Innovation and Development Trust tal-Università u l-kumpanija Evolve. Iċ-Chairperson tal-Kunsill Malti għax-Xjenza u t-Teknoloġija, Jeffrey Pullicino Orlando, qal li ċ-ċentru Esplora fejn hemm wkoll replika tal-istazzjon internazzjonali tal-ispazju, qed iqarreb lill-familji u lit-tfal lejn ix-xjenza. Żied jgħid li s-settur joffri ħafna opportunitajiet, anke għal Malta. "Li naħdmu flimkien biex permezz tal-esplora immexxu l-quddiem dan is-suġġett li tant huwa importanti, suġġett li alla fine ifisser ukoll li l-ġenerazjonijiet żgħażagħ tagħna jkunu jistgħu l-opportunitajiet li qed jinħolqu fis-settur jaħtfuhom". Il-Prim Ministru Robert Abela awgura lill-Professur Borg u qal li l-pajjiż hu kburi li rnexxielu jwassal isem Malta fi proġett spazjali. Dr Abela qal li dan il-proġett jibgħat messaġġ b'saħħtu lil kull min jgħix f'Malta li ħadd qatt m'għandu jaqta qalbu u li f'dan il-pajjiż jista' jasal fejn jixtieq. Il-proġett għandu wkoll l-appoġġ tal-Ministeru għall-Affarijiet Barranin u Ewropej u l-Ministeru għar-Riċerka u l-Innovazzjoni.